
# Булутлар 


## ТАКЪДИРГЕ 


Джаш къызларны дерт дуваргъа къапап къойгъан. 
Тек факъырнынъ къысметини ашап тойгъан — 
Сенсинъ, залым, козюнъ чыкъсын!.. 
Мезарынъны селлер джыкъсын!.. 

Тувар-тувмаз сабийлерни алып кеткен, 

Коп анайнынъ джаш башына келип джеткен — 
Сенсинъ, онъмаз; онъма, битме! 

Оттан башкъа джерге кетме! 

Гъарип халкънынъ бостанына джавдырмагъан, 
Бизнинъ якъкъа булутларны авдырмагъан — 
Сенсинъ саран, къурсун къолунъ! 

Бильмий къал эм сагъынъ, солунъ... 

Бирев, бираз къарувланып, котерильсе... 

Бираз кунеш табып факъыр шай керильсе... 
Сенсинъ, кунни къырслап къачкъан... 

Тюрлю бурчакъ, джашын сачкъан! 

«Такъдир булай!..» — деп анайлар куйген вакъыт, 
Джылавындан ташнынъ конълю ийген вакъыт, 
Сен, къурула, чубугъынъны ичесинъ, 

Джырлай, джырлай, «яс» урбасын пичесинь... 
Къач керелер джолларыма чукъур къаздынъ!... 
Къач керелер манънайыма яслар яздынъ!... 
Кене узьдим тузагъынънынъ зынджырларын... 
Тез атладым шайтанлыгъынъ чукъурларын... 
Емин эттим, такъдир, сенмен чарпышмагъа... 
Ольгенгеджек къолларынъа япышмагъа... 
Джолларынъда меним коксюм сед къураджакъ... 
Козюм даим артынъдан шай джувураджакъ... 

Ах тешесем чал сакъалынъ бир джолума!... 
Кечсе бир кунь къалын мойнунъ, ах, къолума!... 


## БИР ЭСИРНИНЪ БАШ ТАШЫНА 


Джукъла, достум, къатты демий, джат топракъта, 
Озь джуртунъ джокъ, болса да — шай бек узакъта... 
Джукъла, джатнынъ той сесине баш къалдырмай, 
Баарине, бульбулине ич алдырмай... 


Бир кунь келип, бу думанлар котерильсе... 
Юджелерден барымызгъа сес берильсе... 

Сен де уян «Аллах! Аллах!...» чынълагъанда, 
Фериштелер якъынлардан тынънагъанда... 
Силь козюнъни, джигитлердай, атлан, къушан! 
Джылдызлардан анъна энди: бек якъын танъ... 
Тувушны тут. Сонъ, джуртунъа юзь чевирип, 
Къыл намазынъ, топрагъына бетинъ сюрип... 
Нафилени бек узатмай, джолунъа тюш. 
Джуртта буюк ибадетинъ иджра тиюш... 

Виран койлер, басыкъ уйлер темелинден, 

Шифа алып «ольмез умют сагъ элинден, 

Бизлер энди джурт севдасы башымызда, 

Чевре къардаш, алчакъ душман къаршымызда... 
Бахт янълышын тюзельтмеге тургъанмыздыр. 
Чюрюк джерге «Хакъ!» деп аякъ ургъанмыздыр. 
О вакъыт да мезарынъны бегенмесенъ, 
«Дегенимдай олялмадым, языкъ» десенъ, 
Джурь согъушлар мейданыны джаяв, атлы, 

Бир олюм сеч, оль бир даа татлы, татлы... 


## ОЙ СУВУКЪ ШУ ГЪУРБЕТ 


Ой сувукъ шу гъурбет!.. Атешсиз, нурсыз, 
Турмушы бизлерге конъюльсиз, джырсыз... 
Бульбуль джырласа, мунъларым арта, 
Сесчиги азгъана «Борлу»гъа тарта... 
Тавларын къарайман. — Чатыргъа ошай: 
Козьлерим джашара, къальбим джумшай... 
Булутлар къарара акъырын, акъырын, 
Таптайман ялынъыз, тозлу джолларын... 
Тюшкенде джавуны шувулдап, къуйып, 
Опькенде козюмни сыйпалап, сюйип, 
Ойлайман анамнынъ о бол козьяшларын, 
Джуртумнынъ узакъта комюльген джашларын... 
Джолумда кулюмсий къарай къызлары... 
Козьлерде онъгъанлыкъ, сюйгю излери... 
Ошатма оларны бахтсыз Эсмагъа, 
Къарамай кечемен къайгъыра, къайгъыра... 
Мелевше, къаранфиль, сармашыкъ эр ер, 
Гуллери ачылгъан, япрагъы къатмер... 
Гуллери бек къызыл, ах насыл къызыл! 
Къызылны нечюн шай сюемен бу йыл?.. 
Къызыл да джуртумнынъ яйлясы, къыры, 


Къызыл да бу йылнынъ ташкъан Салгъыры... 
Къызыл да «Джурт» деген юксек манълайлар! 
О Ешиль аданы къызылгъа бояйлар... 


Сюемен бу ренкни эрен ренки деп, 
Эренлер бетинде джурт орьнеги деп... 
Меним де къызылгъа боянсын манънайым, 
Гизлидже комсюнлер, корьмесин анайым... 
Байрамда, сейранда татар къызлары, 

Кунь корип онъмагъан танъ джылдызлары 
Къопарып такъсынлар кокреклерине, 
Джурт ашкъы толар тез джуреклерине... 
Олемиз оларны онъгъармакъ ичюн... 
Татарны тахтына чыгъармакъ ичюн... 

Я джуртны къоруй да сюремиз омюр... 

Я «Джурт!» деп джана да боламыз комюр... 


## ЭЗАН СЕСИ 


Акъшам устю, эзан сеси джанъгъыра, 
Дертлилерни Хакъ къатына чагъыра. 

Эзан сеси — минареден джайыла, 

Кокке чыгъа, мунълу, ёргъун байыла... 

Чай къатында акъ сакъаллы къартбабай 
Титрек къолун салкъын сувда увалай... 
Деренлерден «Аллах!» сеси хош келе, 

Акъ манълайлар джерге тие, юкселе... 

Мен гъарипмен: месджидим екъ киреджек... 
Михрабына мунълу бетим сюреджек... 

Эзан сеси бу якъларгъа келалмай, 

Татлы, татлы къулагъыма тиялмай... 

Акъ сакъаллы къонъшу мазин яшаймы? 
Кене «Аллах!» деп сёзюне башлаймы? 
«Аллах! кимсе эшиткенлер боламы?.. 
«Танърым, къуртар!» деп джамиси толамы?.. 
Екъсам кене бир-бирини къаргъайлар? 
Бир-бирини джактырмакъчюн джылайлар?.. 
Озюн ташлап, гъарип джурткъа сарылгъан, 
Бармы «Джуртум!» деп сесчиги къарылгъан?.. 
«Хакъ!» дегенде не дуясыз джурт ичюн? 
Джурт кемирген бир къач мельун къурт ичюн? 
Эзан сеси бу якъларгъа келалмай, 

Татлы, татлы къулагъыма тиялмай... 

Эп джамилер шай къапанмай бир гедже, 


Къарт мазинлер ольмез бурун гизлидже... 
Джыйлышынъыз, эзан сесин къачырмай, 
Гунанъызны Салгъырдайын ташырмай... 
Къол котерип акъ юрекмен коклерге, 
Башынъызны ялмай къойып серт ерге, 
Хакъ къатында юрт савлыгъын тиленъиз! 
Озюнъизге яхшы олюм истенъиз! 

Эзан сеси бу якъларгъа келалмай, 

Татлы, татлы юрегиме тиялмай... 


## ТУВГЪАН ТИЛЬ 


Сени мен Къырымда, Къазанда таптым, юрегим къайнагъан, 
ташкъанда таптым. 

Ят ильде мугъайып, аджынып юрьгенде, умютим, хаялым шай 
тюшип юрьгенде, бойнунъа сарылдым, дердимни айтып, юрт 
деген сёзюнънен озюме къайтып... 

Иырларынъ болмаса, маненъ болмаса, 

«Юрт» деген сезюнънен юрек толмаса, ах, насыл юрермен 
гъурбет якъларда, танышсыз, билишсиз ят сокъакъларда?.. 
Бильмейим тюрюкми, татармы адынъ, пек яман татлысынь, 
танърыдан дадынъ, тюрюк де, татар да сенинъ сёзлериньъ, 
экиси эки чифт мунълу козьлеринъ... 

Вияна огюнде, Къазакъ ичинде берабер йырладыкъ 
Хиндлерде, Чинде... 

Анъласын бир сени, душман да сюер, бир яныкъ сёзюнънен 
юреги иер... 

Истейим озюнъни эр якъта корьмек. 

Эр ерде инджинъден дестанлар орьмек... 

Къушларгъа, къашкъыргъа уйретсем сени, сен болсанъ 
оксюзнинъ гонъюльден сюйгени... 

Джамиге, михрапкъа, сарайгъа кирсенъ, денъизлер, 
чёллернинъ четине эрсенъ... 

Сенинънен душмангъа ярлыкълар язсам, къарувлы 
сёзюнънен гонълюни къазсам... 


Къабримде мелеклер соргъу сораса, Азраиль тилимни бинъ 
кере тораса, «озь тувгъан тилимде айт манъа!» дермен, озь 
тувгъан тилимде йырлап олермен... 

Гонълюмни къайгъылар кемирип тургъанда, халкъымнынъ 
тынышсыз йылдызы ургъанда, тувгъан тиль, башкъасы 
акълыма кельмей. 

Бир буюк сырымсынъ, душманлар бильмей... 


## ДУМАН 


Юксек тавларнынъ тёбеси думан, 

Буюк йигитлернинъ тюрбеси думан, 
Бекленмез ишлернинъ нефеси думан, 
Къанлы дженклернинъ арфеси думан... 
Эгилип бакъар да, сюзюлип кирер, 

Кулер де, опер де, къолларын керер, 

Эм денмез ёлундан, эм де ёл берер — 
Акъыллы, окъумыш, джигиттир думан. 
Буюк денъизлерден алыр чокърагъын, 
Даим юксеклерде къурар къонагъын, 

Ич кимсе билалмаз онынъ дурагъын- 
Азаттыр, кейфлидир, къарувлы думан. 
Тилесе — джавундыр, тилесе — бурчакъ, 
Кя сувукъ буз болур, кя атеш-сыджакъ, 
Кя уфлер сёндюрир, кях якъар оджакъ, — 
Билинмез, анъланмаз баладыр думан. 
Айлана тав башын, чёллерге юрьмий, 
Къапаткъан козьлерин, ерлерни корьмий, 
Бир рузгяр чыкъып да ашагъы сюрьмий, 
Тавларда илинип къала дий думан. 

Бети бар, козьлери корюнмий Шаркънынь, 
Дерди бар, яшлары тёкюльмий Шаркънынъ, 
Тили бар, сезлери эштильмий Шаркънынъ: 
Челлери, голлери, эллери думан. 

Баты рузгяры, къыбла-сырт бораны 
Эсмий тирильмез Къытайы, Ираны, 
Ешермез къум чёлю, юрьмез керваны — 
Эссин баты еллери, тез джавсын думан. 
Думанлар ойнаса, яшынлар тувар, 
Азгъана джыласа, тавларны ювар, 

Ким бильсин, не куню, къаерге явар, 

Бир джавса — дюньялар девирир думан.. 


## БИНЪ ДОКЪУЗ ЮЗ ОН ДОКЪУЗ 


Ава сувукъ, кок — булут, джавун джава... 
Пенджеремни аджджы джель къакъа, джува... 
Джанъы джылны беклиймен, янъгъыз къалып, 
Отькен джылдан эр ишке эсап алып... 

Отькен джыл да джетмеди онъгъанлыкъкъа, 

О да кетти, батырып пешманлыкъкъа... 

Мен бу джылнынъ ишлерин айталмайман, 


Ойларыма ляйыкъ сёз табалмайман... 

Джанъы джылым джокъ меним, сёз къыскъасы, 
Бизим дюнья — мунъларынынъ къарт дюньясы. 
Бизнинъ джашав, — къайгъысы, тасасыман, — 
Джунь хыркъасы, къотурлы асасыман. 

Бир узун джыл, сонъ куню — сувукъ мезар... 
Джанъы джыл джокъ бизлерге, бизлер — Татар... 


## КЪАРТ ДУНАЙ 


Кунь бата, къаранъгъы... 
Къып-къызыл тав ягъы... 
Билькильдий, джалтырай, 
Къарт Дунай, къарт Дунай! 
Кок — булут, джылдыз джокъ... 
Ум сыджакъ, къальп сувукъ... 
Джокъ достлар, джокъ джанай... 
Къарт Дунай, къарт Дунай!.. 
Сырымны бильдирме, 
Джавларны кульдирме, 
Татарман — Дженгиздай! 
Къарт Дунай, къарт Дунай!.. 
Ай келе узакътан, 
Къырымдан, Къыпчакътан, 
Бугунь шай не джылай 
Къарт Дунай, къарт Дунай?.. 
Ташы бол, ичи кенъ — 
Мезарым къайда экен: 
Азгъана джатсам ай, 

Къарт Дунай, къарт Дунай... 
Гемилер къозгъала, 

Бурула, джол ала, 
Къырымгъа тек бармай, 
Къарт Дунай, къарт Дунай?.. 
Къырымгъа огърама, 
Ал-хатыр сорама — 
Къурурсынъ, чыдамай... 
Къарт Дунай, къарт Дунай... 
Сакъын сен джылама, 
Бизлерни ойлама, 

Умют — дерен, къайгъы — сай... 
Къарт Дунай, къарт Дунай... 


## КЪАЙТАРМА 


Душманда джашав, коп джашав тилек... 
Магъа бир яхшы, чалт олюм керек... 
Дженъерми мени сонъ топ, пычакъ, къама?.. 
Согъушлар магъа бир татлы къайтарма... 
Бир нидже джыллардыр тозлу джолларда 
Айдайман олюмни къырларда, джарда... 
Олюм — озь къадем, эм ана, баба... 
Бель-бельге куреше, ойнай къайтарма... 
Конълюмни тюркюлер бек яхшы джандырмай, 
Шу дюнья завкълары аслы да къандырмай; 
Чал, олюм, опь, олюм, ойна, токътама... 
Магъа сен керексинъ, бир де къайтарма... 
Алтындай сачларынъ бетимни сыйпай, 
Козьлеринъ козюмде боранлар ясай; 
Сюемен сачларынъ, олюмге тарта, 
Мезаргъа якъынмыз, чал бир къайтарма... 
Джиберме къолумны, ич айрылмайыкъ... 
Яшавнынъ мойнуна ич сарылмайыкъ... 
Сарылшып тюшемиз муна мезаргъа, 
Уйренсин шу джашлар яхшы къайтарма... 
Къолларда бир кесек сулупсыз давке, 
Къайтарма дийлер секирип джурьмеге, 
Бир кирсем олюммен яланджы тойларгъа, 
Косьтерсем татаргъа бир учун къайтарма... 
Татарман, сап-сары халкъымнынъ бети, 
Сув болгъан къаны, чюрюген эти... 

Бир джурек ольмийджек ич бир заманда, 
Яшавы бугунь де бир гузель къайтарма. 
Сюемен пунарлы, хаста козьлерни, 
Сюемен манасыз, керчек сёзлерни, 
Олюмге ошай, олюмни анъдыра — 
Кичкене къалиНни дагъыткъан къайтарма... 
Махшерде сиз мени ич къалдырманъыз! 
Къатымда «сур»ларны ич чалдырманъыз! 
Олюмни табарман азгъана турсам да, 
Магъа олюм керек, бир де къайтарма... 


## КЪАРАНЪГЪЫ, СУВУКЪ... 


Къаранъгъы, сувукъ... 

Атеш джокъ, нур джокъ... 

Мезарлар джувукъ, мезарлар джувукъ... 
Булутлар кете, 


Тавларгъа джете. 

Бир сессиз кече, бир сессиз кече... 
Тыгъыра къорай. 

Шувулдай, джырлай, 

Хатырым сорай, хатырым сорай... 
Къырчыкълар, тавлар. 

Устюнде буз, къар, 

Астында мезар, астында мезар... 
Болса бир джылдыз, 

Сюйгюли бир къыз, 

Фатиме, Сюндюс; Фатиме, Сюндюс... 
Боламан бала, 

Къайгъылы ана 

Тешегим сала, тёешегим сала... 
Ушиймен, анай Устюмни джапмай, 
Мен оксюз малай, мен оксюз малай... 


## КЕЛЕДЖЕК 


Балалыкъта, келинчикли къырларда, 
Джатар эдим, къойчыкъларым джаяр да, 
Къулагъымны джерге салып тынънасам, 
Анънар эдим: атлы джуре отарда. 

Базы, темиз чокъракъларнынъ акъышын 
Туяр эдим, базы, чечек оськенин, 

Ава дургъун болса, яки челлерде 

Джер алтында башкъа бир джель эскенин... 
Культеленген юксек отлар ичинде, 

Табар эдим башкъа дюнья, башкъа сес... 
Магъа эрте келир эди гизлидже 

Койге даим кечче джеткен Хыдырлез... 
Бугунь узакъ о тувгъаным къырчыкълар, 
Къач джыллардыр Будин къыры дурагъым... 
Мен къырылгъан, бир соладжакъ чечекмен... 
Къурумасын тек мен биткен будагъым. 
Будин къырын тебесине чыгъаман, 

Озь коюмнинъ минареси сезильмий... 

Джат эллернинъ топрагъыны тынълайман, 
Тувгьанларнынъ аякъ сеси эштильмий... 
Бир Дунай бар, таныш бираз козьлери: 
«Бабайлардан бир къачыны корьдим», — дий... 
Огъа барып бираз сувун къарасам, 
Конълюм джува, бола къайгъым иргендий... 
Асретлерим, къоркъуларым коммекчюн, 


Къумлугъында тюрлю коллер къазаман; 
Ялысында бир тёшелип отурсам, 

Айта Дунай отькенлерден, язаман... 
Эшитемен «Келеджек»нинъ сеслерин, 
Къардашларым атлы бир халкъ джувукълай ... 
Айгъырлары «Келеджек»тен кишнийлер... 
Джигитлери даа турмай, уюкълай... 
Эшитемен аян-беян джырларын, 
Айталмайман адларыны сизлерге, 

Саба, акъшам даа якъын келелер, 

Бир кунь шексиз корюнирлер козьлерге... 
Эшитемен «Келеджек»нинъ сеслерин: 

Есма, назлы, беяз татар къызлары 
Кулюшелер къалын дюльбент артындан, 
Кулюшелер, тез джойтула ызлары... 

Бу къызларны мен таныйман бек яхшы, 
Кобюсининъ къумрал сачын опькемен... 
Кобюсимен, ашкъ дердине тутулып, 

Индже белин сарып къоран тепкемен... 

Бир кунь чыгъар бу джигитлер мейдангъа, 

Бу къызларман къол-къол тутып, эш болып, 
Буны корьген къартчыкъларнынъ къальп козю, 
Кирсиз, тозсыз бир чокъракътан джаш толып. 
О вакъытта джигитлерге айтынъыз: 
Мезарымны долансынлар атларман... 

О къызларны мен бекледим, мен сюйдим, 
Долансынлар, бельки бираз турарман... 


## КЕЧМИШТЕКИ СУЧЛАРЫМЫЗ 


Бири ачкъан китабыны, «Лянет!» дий... 
Хелагюге, Баты Хангъа, Тем ирге; 

Бири язгъан тарихыны, «Барбар!» дий... 
Бир вакъытлар бойнун бюккен эмирге... 
«Татар халкъы, Татар ханы! — фысылдай 
Кяфир, муъмин — бутюн дюнья тиллери, — 
Татар ханы джуртумызны джакъты шай 
Менгюликке атеш болсун эр джери...» 
Факъыр татар аттан тюшкен, шашыргъан, 
Бетин орьте, сесин къыса, кизлене: 
«Дженгиз, Темир, Батыны мен бильмиймен, 
Мен оларны ич корьмедим...» — сеслене.. 


Душманлары: «Сенсинъ! — дийлер. къыйнайлар, — 


Мына ресминъ тарихлерде корюне, 


Сенсинъ, Дженгиз аркъасындан джувургъан, 
Бетинъ сары, пантик мурнынъ кичкене!» 

«Мен тюгюльмен! — дий факъир, ай зарлана, — 
Дженгиз, Баты джынсымда ич болмады! 
Бабам, анам бир шерифе, бир сейид, 
Якъынларым я бир молла, я къады...» 
Ташланъыз о факъир халкъны, сучу джокъ, 
Сучу болса, джашавында одийджек, — 

Менмен Дженгиз, Темир Ханнынъ торуны. 
Менмен онынъ джолун даим кутийджек... 
Юкленемен бар сучларын оларнынъ: 

Бизлер джакътыкъ, Багъдадынъны, Басранъны, 
Бизлер джыкътыкъ сарайларын Романынъ, 
Бизлер сойдыкъ акъсюегинъ, къаранъны! 

Кель, бир сор! Берийим эп эсабын, 
Далмачьянынъ, Маджарлыкънынъ, Къазакънынг, 
Хиндиянынъ, Акъденъизнинъ, Азакънынъ, — 
Кель бир сор барбарлыкънынъ эсбабын!... 
Къылыджым джокъ, атларым джокъ, джаявман... 
Джурегимде джангъан атеш дурулды... 
Мойнум бахтнынъ къолларында бурулды, 
Бугунь олюм джолларында бир савман!. 

Эй, Явропа, эй, улема, билинъиз! 

Китапларынъ ялан айтса даим шай, 

Даим къурсанъ козьяшындан кок сарай! — 
Силкинирмен, болурман тез бир Дженгиз... 
Китапларынъ Диджлелерге атарман! 
Сарайларынъ ермен ексан эткен сонъ, 

Баланъ, чагъанъ откъа къурбан кеткен сонъ, 
Кене кетер, мезарсыз шай джатарман! 
Эзилийим, юкленийим сучларын! 

Буюк ханнынъ, буюк халкънынъ мирасын, 
Юкленийим бабаларым гунасын, 

Шай джюрийим шу дюньянынъ уджларын!... 


## БИР САРАЙ КЪУРАДЖАКЪМАН!.. 


Бир сарай къураджакъман!.. Хан болмасын ичинде... 
Къул, ыргъат, ачлыкъ, хорлукъ, къан болмасын ичинде... 
Ташыны ят эллерден кетиртмем ич, 

Джетишир озь джуртумда чыкъкъан керпич... 

Бек юксек болмаса да кок тобеси, 

Темелли болсун, айдынлыкъ эр кошеси... 

Пенджереси кениш болсун, кирсин ышыкъ, 


Джарлыгъа эр къапысы болсун ачыкъ... 

Кесмесин къыбла джелин ич бир уйнинъ, 
Болмасын къаралтысы «фелян бий»нинъ... 

Бир сарай къураджакъман: хан болмасын ичинде, 
Къул, ыргъат, ачлыкъ, хорлукъ, къан болмасын ичинде... 
Джыяйым алт-усть этип джаткъан джерин 

О эски зор джигитлер кемиклерин... 

Буларман балчыкъны ёгъурайым, 

Эр къабирге: «Кемик», — деп багъырайым... 

Шай этип изгюлешсин дёрт дивары, 

Чешмеси, чечеклери, кенъ азбары... 

Таптама изгю джерни энди ишсиз, 

Сал сарай, къур девлетинъ — болсун эшсиз... 

Бир сарай къураджакъман: таш болмасын ичинде, 
Эп кемик, эп джан болсун, джаш солмасын ичинде, 
Ач болмасын ичинде... 


## ЯНЫКЪ КЪАВАЛ 


Бир ирмакъ болып да сынджырсам кольге, 

Я бир коль болсам да серильсем чёльге!.. 
Бир джюке болайым къаялар ичинде, 
Чевирсин кевдемни къарувлы селлер, 
Къаядан къаягъа шыпырсын еллер, 
Иылдырым ишлесин яш фидан экенде... 
Кичкене саваплар, кичкене эмгеклер, 
Кичкене гунахлар язмасын мелеклер!.. 
Ольмектен къоркъаман гъафиллер кибик, 
Олейим тавларда, аслымда, кийик!.. 

Бир олю болайым — мезарсыз, ташсыз, 
Къадимсиз, зикирсиз, яланджы козьяшсыз!.. 
Тиймесин тениме титреген эллер!.. 

«Ольди!» демесин тувмай ольгенлер!.. 
«Кирли!» — деп. ювманъыз: ольгенлер темиздир 
Ольгенлер къайгъысыз, къоркъусыз, тегиздир. 
Ешиллик ерлерде, сельбилер тюбюнде 
Комюльсин бир даа яшамакъ тилеген! 
Дженнетке кирмек ичюн савап ишлеген, 
Киминъке китабы — анахтар джебинде. 
Яшавдан къоркъмагъан, олюмден урькмеген, 
Яшавчюн тиленип тюз ёлда юрьмеген, 

Эр вакъыт тырмашкъан, терлеген эрлер 
Дженнетке кирселер, дестюрсиз кирерлер!.. 


Бекир, сен зайыфсынъ, къарувынъ къайткъан, 
Ананъ бешигинъде тылсымлар айткъан; 

Сен бир тар кольдесинъ, бакъалар достунъ, 
Энъ чапкъан вакътынъда шуларны оздынъ! 
Юксельдинъ коклерге, къамыштан юксек! 
Далгъанынъ сазлыкъ, сазлыкъ тюбюнеджек!.. 
Бильмиймен, баш дуванъ макъбул болурмы?.. 
Такъдирмен ольмектен башынъ къутулурмы? 
Джигитлик тилегинъ, ачувынъ уфакъ... 
Джуртунъда къая ёкъ, сувлары къургъакъ... 
Кичкене тавлардан вулканлар чыкъмаз... 
Алчачыкъ агъачны йылдырым якъмаз... 
Ялынъыз бир шейинъ, йигитлик малынъ 
Къутарса къутарыр яныкъ къавалынъ!.. 


## ЮЗ АЛТМЫШ ЙЫЛ 


Юз алтмыш йыл!... Чатырдан койлерге чеке, 
Яшнынъ, къартнынъ, сельбининъ бойнун бюке... 
Юз алтмыш йыл, кезине яйлаларда, 
Кемшийип джылай сары бет балалар да... 
Юз алтмыш йыл къарышып тойларда юре, 
Баракъ болуп геджелер чёллерде уре... 

Ич бир келин дувагъын эскирталмай, 

Ич бир йигит айгъырын секирталмай... 

Авзы кульсе — козьлери окюрип джылай, 
Къызыл болса юреклер, сары — чырай. 

Юз алтмыш йыл бир озен Салгъырман акъа... 
Конесувдай расткельген ерни якъа. 

Юз алтмыш йыл, окътала джангъа, малгъа, 
Койлючикнинъ сыртында чувалына. 

Дюнья дене, чатырдап, сес-седаман, 
Къонъшуда той — чалгъыман, чагъанаман... 
Юз алтмыш йыл, дувулдай къулакъларда, 
Эшитильмий ич бир сес, ич бир седа... 
Нечюн татар койлери къарангъы, басыкъ?... 
Шеэрлерде маллелер чюрюк, сасыкъ?... 

Юз алтмыш йыл юкленген сачагъына, 
Джамына пунар, къалдырым сокъагъына... 
Юз алтмыш йыл керильген яш сазыма, 
Япышкьан дертлер тюн ве кюн богъазыма... 
Юз алтмыш йыл тютюльген тельдже-тельдже... 
Джин, перилер, тылсымлар, айле, этне... 
Къара севда, хаял ёкъ къалемимде, 


Дженнет, дженнем къайгъысы — алемимде... 
Темирнинъ окъу, Алимнинъ къош-пычагъы, 
Сынгъан эди Джингизнинъ джез тырнагъы... 
Такъдирни урып бирев де тешалмады, 
Такъдирнинъ уйген чёплюгин эшалмады... 
Мен батырдым къалемим тап козюне, 
Яздырдым азат ферманынъ кене озюне... 
Шиирлерим джумлеси такъдирге мыскъыл!.. 
Такъдирге исьян, такъдирмен куреш текмиль!.. 
Такъдир ольди, басыкъ уйлер юкселир. 
Джин, перилер, джавлар, тавлар эксилир... 
Юз алтмыш йыл эждерхасын ольдюрдим... 
«Мадай тиль»мен буны язып бильдирдим... 


## КЪАРТ ЧЕРКЕС 


Бир уджуз джашав дердинде эр кес, 

Уджуз бир джашав дердинде эр ким, 
Тюрбелер чеке, мезарлар омрай... 

Не топракъ астында бир эр кевдеси... 

Не топракъ устюнде бир джигит сеси... 
Ингилиз чубугъын савура кокке, 

Ингилиз байрагъы саллана юксек, 

Медресе, джамининъ къапысы къырыкъ... 
Тюрбелер таш болгъан, эвлия сюек, 
Тюрбелер таш болгъан, эвлия сюек... 
«Манънайгъа язылгъан башкъа да келир», — 
Эсирлер тюркюси мырылдай эр кес; 

Тек бир къарт къолунда бар эски къуввет, 
Джетмишлик, Шамильдий къараман Черкес. 
Джетмишлик, Шамильдий къараман Черкес... 
Бир кяфир баласы къоркъута эпсин, 
Черкесге лякин бар эски бир иман, 
Джетмишлик ихтияр Хакъ сёзни кутий: 

Он кяфир дженъер бир джигит муслюман, 
Он кяфир дженъер бир джигит муслюман... 
Къарт Черкес ольди. — Шамильдже олюм! 
Мевтасы толтурыр эренлер мезарын, 

Акъ сачын устюне тамлагъан къанлар 
Ислямгьа чыза бир умютли Ярын, 

Ислямгъа чыза бир умютли Ярын... 

Бекир, сен Черкесни анълагъан болсанъ, 
Хатунлар ишидир — такъмакъны ташла; 

Сен Гирай къулусынъ, башынъны ал да, 


Шамильдже бир олюм излерге башла... 
Сен де шай бир олюм излерге башла... 


## БУЛУТЛАР, БУЛУТЛАР! 


Булутлар, булутлар!.. 

Кетиджи булутлар, 

Чонгъаргъа, Къытайгъа 

Етиджи булутлар!... 

Алынъыз мени де, гонъюлим ачылсын, 
Козюмден яшларым юртума сачылсын!.. 
Булутлар, булутлар! 

Бурчакълы булутлар!.. 

Ал, ешиль, сарылы, 

Къушакълы булутлар! 

Алынъыз, кетийик бек узакъ ерлерге, 
Салгъырда кетенин агъарткъан дюльберге! 
Булутлар, булутлар!... 

Ольмек истиймен, 

Ольген сонъ коклерде 

Кульмек истиймен!.. 

Алынъыз, кетийик дерьялар четине, 
Къарайыкъ якъындан Чолпаннынъ бетине 
Булутлар, булутлар!.. 

Къамышлыкъ голлерде, 

Иылдызлар титреген 

О уджсуз чёллерде, 

Мени де алынъыз, гурюльдеп явгъанда!.. 
Тавларгъа сыйпанып дерьягъа авгъанда!.. 
Булутлар, булутлар! 

Къаерден келесиз?.. 

Коюмден, анамдан 

Не хабер билесиз?.. 

Айтынъыз, барабар, туйдурмай, джылайыкъ! 
Ёлларгъа тюшийик, сарарып солайыкъ!.. 
Булутлар, булутлар! 

Яйлагъа кетинъиз!.. 

Эсмамны корьсенъиз, 

Селямлар этинъиз!.. 

Иыкъанъыз анамнынъ яшлы козьлерин! 
Къолларын опюнъиз, унутсын кедерин! 
</аос> 


